Čeboksarad

**Čeboksarad** (, ) om Venäman lidn, lidnümbrik da port Volg-jogen molembil randoil. Se om Čuvašijan Tazovaldkundan pälidn da kaikiš suremb lidn, tazovaldkundan ristitišton kaks' videndest eläb siš.

## Istorii
Eländpunkt mainitase ezmäižen kerdan Ivan Runo-sodavejan sodamatkan Kazanihe vn 1469 semendkus, no kaivandusiden mödhe lidn om olmas jo 13. voz'sadan lopuspäi. Čeboksarad saiba lidnan statusad vl 1781.

Čeboksarad šingotasoiš mašinansauvomižel (agregatad, tekstilin tömašinad), elektrotehnižel sarakol (elektro- i energomašiništon pästand, ladimed, kabeläd), tekstil'tegimištol (bumagankombinat, pölvhankanghiden fabrik, trikotažfabrik) i sömtegimištol (konditerižed tegesed, makaronad, alkogoližed jomad).

## Geografijan andmused

Lidn sijadase Volg-jogen (Čeboksaran vezivaradim) oiktal korktal randal tobjimalaz, 53..205 m korktusil, 150 m ü.m.t. keskmäižel korktusel. Novočeboksarsk om kaimdailidnaks päivnouzmpoles, vezivaradimen padosein da Čeboksaran GES sijadasoiš siš.

Klimat om ven kontinentaline, Arktikan i Atlantižen valdmeren valatoitusenke. Voden keskmäine lämuz om +3,5 C°, kezakun-elokun +16,6..+18,8 C°, tal'vkun-uhokun −9,1..−12,9 C°. Ekstremumad oma −44,3 C° (tal'vku) i +39,9 C° (eloku). Kezaaigan minimum om +1,0 C° (kezaku), tal'vaigan maksimum om +7,0 C° (tal'vku). Ei voi panda halad kezakus-elokus. Paneb sadegid 499 mm vodes, enamba kezakus-redukus (51..65 mm kus), vähemba uhokus-keväz'kus (19..25 mm kus). Lumikatken keskmäine hätkeližuz om 150..160 päiväd vodes.

## Tobmuz

Čeboksarad jagasoiš koumeks rajonaks: Kalininan, Leninan i Moskvan. Sen ližaks, territorialine Volgantagaine-ohjanduz () om jogen hural randal. Lidnanvuiččed Uded Lapsarid- (6955 rist. vl 2010) i Sosnovk- (2242 rist. vl 2010) žilod, muite žilo da külä mülüdas lidnümbrikho Čeboksarad-lidnan ližaks. Čeboksaran rajon ümbärdab lidnümbrikod.

Edeline lidnan pämez' om Jevgenii Kadišev (reduku 2017 — reduku 2020).

## Eläjad
Vn 2010 rahvahanlugemižen mödhe lidnan eläjiden lugu oli 447 929 ristitud, lidnümbrikon — 464 208 ristitud. Vl 2017 kaik 489 498 eläjad oli lidnas i 500 052 eläjad kaikes lidnümbrikos. Kaikiš suremb ristitišt lidnan alusenpanendaspäi om nügüd' (vl 2022). Lidnaglomeracijan ristitišt om läz 700 tuhad eläjid.

Rahvahad (enamba 0,4 % vl 2010): čuvašalaižed — 58,7 %, venälaižed — 31,5 %, totarlaižed — 1,0 %, ukrainalaižed — 0,5 %, marilaižed — 0,4 %, mordvinalaižed — 0,4 %, toižed rahvahad i rahvahuden ozutandata — 7,5 %.

Ortodoksižen hristanuskondan koumekümne pühäpertid oma olmas lidnas: Jumalanmaman Tulendan Pühäpertihe kafedraline päjumalanpert' (1600−1657), Jumalanmaman Katken i ph. Tatiana Rimalaižen päjumalanpert' (om letud vll 2001−2006), ph. Sergii Radonežalaižen päjumalanpert' (om sauvomas), Stroican mez'jumalankodi (Eläban Stroican päjumalanpert', kaks' jumalanpertid i kaks' časounäd), Spasan Toižetamižen naižjumalankodi (kaks' jumalanpertid i koume časounäd), 12 tošt jumalanpertid i viž časounäd. Om protestantizman tulendoid. Islaman «Bulgar»-mečet' om avaitud vl 2005. Čuvašan veroližen religijan polenpidajad elädas lidnas mugažo.

## Galerei

P9012062-1.jpg|Čeboksaran lidnümbrikon Administracijan sauvuz (2018)
Здание Дома Дружбы.jpg|Rahvahiden sebrusen pert' (2018)
Введенский Собор в Чебоксарах (2).jpg|Jumalanmaman Tulendan Pühäpertihe kafedraline päjumalanpert', vn 2021 nägu
0293 2909 Свято-Троицкий монастырь.jpg|Stroican mez'jumalankodi, vn 2020 nägu
Элара (2024).jpg|«Elara»-tedotegimištkompleks vl 2024 (ende ladimiden tegim: avtoiden i atomstancijoiden täht)
Здание чувашского государственного педагогического института им И.Я. Яковлева.JPG|Čuvašijan valdkundaline pedagogine universitet (2015)
Чувашский государственный художественный музей.JPG|Čuvašijan valdkundaline čomamahtoine muzei (2009)
Вид на «Каскад-Сити» с 30-й автодороги (Чебоксары).jpg|Torguimiž-azjaline «Kaskad-Siti»-kompleks (2008)
Cheboksary Rivers Station.jpg|Čeboksaran jogiport vl 2009
Cheboksary Railway Station.jpg|Čeboksarad-päraudtestancijan sauvuz vl 2008


## Tetabad sündnuded
* Marevna (Marija Vorob'jova-Stebel'skaja, 1892−1984) — oli venälaine pirdai naine.

## Homaičendad


## Irdkosketused
* Čeboksarad-lidnan Ezitajiden Suiman oficialine sait (''chgsd.cap.ru''). 
* Čeboksarad-lidnan administracijan oficialine sait (''gcheb.cap.ru'').  *(+ äikel'ne avtomatine känduz)*